**ΟΜΙΛΙΑ**

 **ΓΙΑ ΤΗΝ ΗΜΕΡΑ MΝΗΜΗΣ**

**ΤΩΝ ΕΘΝΙΚΩΝ ΕΥΕΡΓΕΤΩΝ[[1]](#footnote-1)**

Του Διγιδίκη Γεωργίου

Φιλολόγου, υποδιευθυντή

του Πειραματικού ΓΕΛ Μυτιλήνης

του Πανεπιστημίου Αιγαίου

 «Η παιδεία, καθάπερ ευδαίμων χώρα, πάντα τ’ αγαθά φέρει», θα πει ο μέγας φιλόσοφος Σωκράτης 2500 χρόνια πριν. Η άποψη αυτή κατηύθυνε τον αρχαίο ελληνικό κόσμο και δημιούργησε τον ανεπανάληπτο κλασικό πολιτισμό.

Η ίδια άποψη έγινε σε μεγάλο βαθμό, μεταξύ άλλων, η κατευθυντήρια γραμμή και για τον νέο ελληνισμό που θεώρησε την εκπαίδευση μοχλό αφύπνισης, προϋπόθεση ελευθερίας. Για τους υπόδουλους Έλληνες η ελευθερία περνούσε μέσα από την μόρφωση, την παιδεία. Η προτροπή «Δράξασθε Παιδείας» του διδάσκαλου του Γένους Αδαμάντιου Κοραή θα συνεγείρει τους Έλληνες, θα εμπνεύσει τις αδούλωτες ψυχές τους, θα αποτελέσει τον δρομοδείκτη για αγώνες και θυσίες.

Στην υπόδουλη Λέσβο του 19ου αιώνα το μήνυμα αυτό θα βρει γόνιμο έδαφος. Οι πολιτικοστρατιωτικές εξελίξεις στον ευρύτερο χώρο της Ανατολής θα οδηγήσουν την οθωμανική κυβέρνηση σε θεαματικές παραχωρήσεις προς τους υπόδουλους λαούς, δημιουργώντας, έτσι, διαύλους κοινωνικοοικονομικής αλλά και εκπαιδευτικής ανάπτυξης. Σχολεία, που δειλά είχαν κάνει την εμφάνισή τους από το 18ο αιώνα και ακόμη παλαιότερα, μεταβάλλονται τώρα σε μεγαλοπρεπή οικοδομήματα.

Στην εκπαιδευτική αυτή ανάταση συμμετείχε όλη η τοπική κοινωνία της Λέσβου. Δεκάδες άνθρωποι, ανώνυμοι και επώνυμοι, διαπνεόμενοι από την τάση του **ευεργετισμού** που είχε εμφανιστεί από τα χρόνια της τουρκοκρατίας και, κυρίως, από την περίοδο της συγκρότησης του νεοελληνικού κράτους, συμμετείχαν στην προσπάθεια αυτή. Είναι η περίοδος που η συντονισμένη ατομική ή συλλογική προσπάθεια ανθρώπων που αγαπούσαν τα γράμματα, τις τέχνες και την εκπαίδευση συνιστούσε εθνικό και κοινωνικό χρέος. Γνωστή, άλλωστε, και στην Ευρώπη η προσπάθεια αυτή πρόνοιας και αγάπης προς τα γράμματα, εντασσόμενη στην όλο και περισσότερο αυξανόμενη τάση συγκρότησης εθνικών κρατών, καλλιεργήθηκε κι από τους Έλληνες, κυρίως της διασποράς, με στόχο να αναπληρώσει κενά, όταν η εκάστοτε πολιτική εξουσία αδυνατούσε να ανταποκριθεί σε συλλογικές ανάγκες, όπως η ίδρυση σχολείων.

Έτσι, σε όλη τη Λέσβο δημιουργείται ένα σχολικό δίκτυο με τη συνεισφορά, κυρίως, εύπορων πολιτών οι περιουσίες των οποίων προέρχονταν από μεγάλα κέντρα της ομογένειας. Ιδρύονται σχολεία από τις αρχές του 19ου αιώνα σε πολλές κωμοπόλεις και χωριά του νησιού, συγκροτώντας ένα δίκτυο εκπαίδευσης αποτελούμενο από σχολεία Δημοτικά, Ελληνικά, Ημιγυμνάσια, Παρθεναγωγεία και ένα Γυμνάσιο.

Όταν στα τέλη του 19ου αιώνα προέκυψε η ανάγκη δημιουργίας ενός νέου σχολείου που θα αντικαθιστούσε το πρώτο Γυμνάσιο του 1840 - προϊόν δωρεών κι αυτό γνωστών οικογενειών της μυτιληναϊκής κοινωνίας, δύο Μυτιληνιοί ευεργέτες θα χρηματοδοτήσουν στα 1887 την ανέγερση του νέου διδακτηρίου, ο Νικόλαος Μητρέλιας με 7000 λίρες και ο Σοφοκλής Βουρνάζος, με 20.000 λίρες. Ο Νικόλαος Μητρέλιας τιμήθηκε με την επιγραφή «Ν. Μητρέλιας εχορήγει» που βρίσκεται στο υπέρθυρο της εισόδου του κτιρίου, ο δε Σοφοκλής Βουρνάζος τιμήθηκε με τον ανδριάντα που κοσμεί τον αύλειο χώρο του εκπαιδευτηρίου μπροστά στις κεντρικές κλίμακες, έργο του γλύπτη Μπονάνου, αξίας 800 λιρών. Ο μεγάλος αυτός ευεργέτης, ο Σ. Βουρνάζος, λέσβιος στην καταγωγή γεννημένος στα 1853, βρέθηκε στην Αθήνα σπουδάζοντας για δύο μόνο χρόνια στη Νομική Σχολή. Διακόπτοντας τις σπουδές του μετοίκησε στην Κωνσταντινούπολη και στην Οδησσό όπου ανέπτυξε εμπορική δραστηριότητα. Επέστρεψε στη Μυτιλήνη μετά το θάνατο του πατέρα του οπότε και εγκαταστάθηκε μόνιμα. Περιγράφεται ως «άνθρωπος συμπαθής το ήθος, αγαπητός στους τρόπους, ειλικρινής στον χαρακτήρα, έχων πάντοτε ανοικτήν την καρδίαν και το βαλάντιον υπέρ πασχόντων, προς αγαθοεργίαν, προς γενναίας πράξεις, προς εκπλήρωσιν του καθήκοντος».

Τα ονόματα των δύο μεγάλων ευεργετών του λαμπρού αυτού καθιδρύματος είναι χαραγμένα σε μαρμάρινες στήλες και σε περίοπτη θέση στην αίθουσα εκδηλώσεων του σχολείου. Αξίζει, όμως, να σημειωθεί ότι στις στήλες των μεγάλων ευεργετών συγκαταλέγονται άλλοι 112 κάτοικοι της Λέσβου, άνδρες και γυναίκες, ενώ στις στήλες των ευεργετών χαραγμένα είναι τα ονόματα 218 συμπολιτών μας που προσέφεραν διάφορα ποσά υπέρ της παιδείας και της εκπαίδευσης του τόπου.

 Λίγα χρόνια αργότερα, ένας άλλος μεγάλος ευεργέτης της πόλης ο Ζαφείρης Βουρνάζος θα χρηματοδοτήσει την ανέγερση ενός ακόμη περικαλλούς εκπαιδευτικού ιδρύματος, του μετέπειτα Παρθεναγωγείου.

Η παράλληλη ανέγερση δύο σχολείων, Γυμνασίου και Παρθεναγωγείου, που σημειώθηκε κατά τα τέλη του 19ου αιώνα, κυρίως, από την οικογένεια Βουρνάζου, υποδηλώνει την πρωτοποριακή αντίληψή τους για την αναγκαιότητα της παιδείας χωρίς διακρίσεις, εντάσσεται δε στο γενικότερο ενδιαφέρον που εκδηλώθηκε από τη χριστιανική άρχουσα τάξη της εποχής, και ειδικότερα από τους πλούσιους Μυτιληναίους εμπόρους και επιχειρηματίες της διασποράς, οι οποίοι, εκτός από πολυτελείς κατοικίες, επιδόθηκαν στον εκσυγχρονισμό της πόλης και στη δημιουργία αστικής υποδομής, με την ανέγερση όλων σχεδόν των δημοσίων και κοινοτικών κτιρίων που διαθέτει μέχρι σήμερα η πόλη (Δημαρχείο, τα ανωτέρω εκπαιδευτικά ιδρύματα και αστικές σχολές, Νοσοκομείο, ναός Αγ. Θεράποντα, Δημοτικός Κήπος καλ.)

Κυρίες και κύριοι,

Δεν λησμονούμε και δεν πρέπει να λησμονήσουμε ποτέ, τη μεγάλη προσφορά των εθνικών μας ευεργετών. Αποτελεί για εμάς χρέος τιμής και συνείδησης να τους τιμούμε για πάντα, γιατί με το μεγάλο τους έργο στήριξαν τη σύγχρονη πορεία του Ελληνισμού και σήκωσαν ψηλά την Ελλάδα. Η ζωή τους, το λαμπρό τους παράδειγμα, η γεμάτη αυτοθυσία σεμνή προσφορά τους μας εμπνέει και μας οδηγεί. Οι Εθνικοί μας Ευεργέτες που σήμερα τιμούμε δείχνουν και πάλι το δρόμο για τη δημιουργία, την αλληλεγγύη και την εθνική ανάταση.

Ιδιαίτερα σήμερα, που η πατρίδα είναι και πάλι σε δύσκολη θέση, επειδή οι ηγεσίες της δεν ανταποκρίθηκαν στις ελπίδες και τις προσδοκίες του λαού, είναι η ώρα να δράσει με μεγαλύτερη ένταση και σε μεγαλύτερη έκταση μια νέα γενιά επωνύμων και ανωνύμων σύγχρονων δωρητών και ευεργετών, δίνοντας νέα αξία, νόημα και περιεχόμενο στην προσφορά, στηρίζοντας τη διαχρονική εμβληματική παρουσία των μεγάλων ευεργετών μας. Και η αναγνώριση προς αυτούς θα πρέπει να είναι έμπρακτη, γιατί, όπως ο Θουκυδίδης τόνισε στον Επιτάφιο λόγο του τιμώντας τους νεκρούς του πρώτου έτους του πελοποννησιακού πολέμου, «σε ανθρώπους που στάθηκαν στη ζωή τους γενναίοι με έργα, με έργα πρέπει να εκφράζονται και οι τιμές που τους αρμόζουν». Και ας ευχηθούμε και ας ελπίσουμε, όπως ο Γρηγόριος Ξενόπουλος κάποτε έγραψε, να φθάσουμε στην εποχή που «η πατρίδα μας να μην έχει πλέον ανάγκη ευεργετών…».

1. Η ομιλία εκφωνήθηκε στις 30/09/2016 στον αύλειο χώρο των κεντρικών Λυκείων Μυτιλήνης στο πλαίσιο του εορτασμού της Ημέρας Μνήμης των Εθνικών Ευεργετών. [↑](#footnote-ref-1)